Tina Nedergaard (V), 2003-02-07:
For Venstre er det helt afgørende, at udlændinge med opholdstilladelse i Danmark får mulighed for at udvikle sig i og med det danske samfund.
Det kræver imidlertid, at den enkelte udlænding får de bedst mulige betingelser for at sikre sin egen og sin families forsørgelse.
Effekten af, at førstegenerationsindvandrere kommer i beskæftigelse, kan simpelt hen ikke overvurderes.
Succesrig integration af forældrene vil naturligt også kunne aflæses i børnenes muligheder for uddannelse og job.
Undersøgelser, analyser og erfaringer peger på, at forudsætningen for, at udlændinge, som bosætter sig i Danmark, får en god start og fodfæste i det danske uddannelsessystem og på arbejdsmarkedet, er, at de hurtigt og effektivt tilegner sig det danske sprog.
I Venstre hilser vi derfor nærværende forslag velkommen.
Målet med lovforslaget er nemlig helt i forlængelse af Venstres integrationspolitik: at effektivisere danskundervisningen og dens sammenhæng med den øvrige integrationsindsats.
Venstre finder det hensigtsmæssigt, at kommunerne får
større frihed til at organisere danskuddannelsestilbuddet efter den enkeltes behov under hensyntagen til eventuelt erhvervsarbejde eller aktivering.
Det er ligeledes også positivt, at lovforslaget lægger op til, at udlændinge skal tilegne sig dansk på et anvendeligt niveau inden for 3 års undervisning.
Loftet på de 3 år sender et klart signal om, at vi har en forventning om, at man som hovedregel kan erhverve sig
tilstrækkelige danskkundskaber inden for denne tidsramme.
Dette sker selvfølgelig under hensyntagen til, at målgruppen bor i et dansksproget land, omgives af danskere, måske handler ind hos danskere og altså modtager intensiv danskundervisning.
Det har ikke alene retorisk betydning, men også betydning for brugeren og omgivelserne.
Betegnelsen markerer, at personen er i færd med at uddanne sig til at blive dansksproget og ikke blot tager noget undervisning.
Personer, som f.eks. er opvokset i et land, hvor fattigdom og dårlige tilbud har fastholdt dem i analfabetismens svøbe, vil efter min opfattelse også opleve denne ændring som et løft.
At tage en uddannelse er vel nok i alle samfund omgivet af prestige og muligheden for fremgang for én selv og éns familie.
Uddannelsen foreslås modulopbygget, hvor tilegnelsen af færdigheder vurderes efter hvert modul og tilfredsstillende resultater forudsættes, før man går videre til det næste modul.
Det giver en sikkerhed for, at den enkelte elev følges tæt og der eventuelt kan sættes specielt ind i forhold til områder, hvor eleven har vanskeligt ved at honorere kravene.
Det er ligeledes positivt, at personer, som ikke kan bestå disse centralt stillede prøver, kan få et deltagelsesbevis, da dette i sig selv sender et signal til arbejdsgiverne om, at her er en person, som ønsker at udnytte sit potentiale.
Dette er givetvis mindst lige så vigtigt, som at man kan skelne mellem »ligge« og »lægge«.
I forlængelse heraf er det også givet, at en barriere for voksne udlændinges integration i uddannelsessystemet og på arbejdspladserne kan være manglende kendskab til det danske arbejdsmarked.
Det er derfor fornuftigt, at de tre danskuddannelser foreslås erhvervsrettede, at samfundsforståelse bliver integreret, og at sproglige færdigheder, der bruges i det daglige, prioriteres i den introducerende fase.
Forslagets udvidelse af udbyderkredsen er også en helt nødvendig forbedring.
Jeg finder det overordentlig interessant at se udviklingen på dette område.
Som vi har indført det på det ordinære, taxameterfinansierede uddannelsessystem, er det tillige positivt, at der skabes klare incitamenter for udbyderne til at sikre progression i uddannelsesforløbet og sikre reelle resultater af undervisningen.
Forslaget lægger også op til, at der kan skabes hjemmel til at indføre deltagerbetaling for selvforsørgende udlændinge, der ikke er omfattet af integrationsloven.
Også den del af forslaget hilser vi i Venstre velkommen.
Vi mener, at de 1 mia. kr., vi bruger på danskundervisningen af udlændinge i Danmark, fortrinsvis skal bruges til personer, som bliver her permanent eller i længere perioder frem for f.eks. kinesiske højskolestuderende. Alt i alt er vi i Venstre overbevist om, at det samlede lovforslag vil medføre klare forbedringer, så nyankomne udlændinge kan få en rigtig god danskuddannelse. Vi støtter forslaget.